邗上聞鶑
作者：趙公豫
朝代：宋

paragraphs: 邗堤芳草軟如綿，夭桃媚柳何娟娟。
朱欄繡閣依山巔，萬仞巍巍直接天。
坐卧其中似畫船，開簾俯視小百川。
牙檣錦纜泊江邊，紅顔放棹來翩躚。
歌音繚繞落花前，傾耳聽之清且圓。
倉庚飛翮羽毛鮮，嬌啼婉轉極清妍。
高風盛德頌前賢，徘徊勝事堪流連。
君不見吳歌楚舞變桑田，雄圖霸業沉深淵，黄鸝睍睆迷村烟。